Kázeň z ev. Služieb Božích k sviatku **Petra a Pavla** v Bratislave (NK), 27. 6. 2023, 18.00; ES 482, 475, 216, 633, A 66, ep.: 2Kor 11, 22 – 30, ev.: L 5, 1 – 11

**Galatským 2, 20**: *„Nežijem už ja*, *ale žije vo mne ale Kristus.*“

**Milí bratia a milé sestry!**

Stretávame sa v týždni, keď si pripomíname sviatok apoštolov a mučeníkov pre vieru v Krista – Petra a Pavla.

Peter – rybár, **vytrhnutý z toho, čo dokáže a čo pozná.** Musí sa vzdať starého známeho – a to nielen svojho povolania (Lukáš 5, 11), ale neskôr aj náboženských pravidiel a obradov, ktoré dlho zachovával. Vzdáva sa ich, keď mu Pán vo videní pred Petrovou návštevou v dome pohanského stotníka Kornelia objasní: ***„Čo Boh očistil, to ty nemaj za poškvrnené!“*** (Skutky 10, 15)

Prežíva slabosť, zlyhanie, keď 3 razy zaprel Pána (Marek 14, 71 – 72) . No práve jemu Ježiš ukáže, že ho miluje a neopustil ho (Ján 21, 17). **Peter si uvedomuje si, že jeho sieť je prázdna – nielen jeho rybárska sieť, ale aj jeho životná sieť, a vie si to priznať.**

Peter svojou mučeníckou smrťou na kríži pravdivo nasleduje Pána Ježiša.

**Pavel – je horlivý a pravoverný, aktívny a zaujatý pre ideály židovstva** (Filipským 3, 5 – 6). **Napokon však už nevidí to, ako sa veci naozaj majú.** Padá na zem (Skutky 9, 4), ide na dno, už nevie, kam ide, musí byť vedený (Skutky 9, 8). **On, ktorý vždy poznal cestu, sa teraz musí nechať viesť za ruku.** Zasiahlo ho to ako blesk. Takto sa učí nanovo spoznávať Ježiša.

To, čo nasleduje, nie je pohodlný život, ale nepokoj, pokušenia, odpor (2. Korintským 6, 4 – 10; 11, 22 – 30)

a naostatok mučenícka smrť mečom.

Pre oboch, Petra i Pavla, platí: Zažili neočakávané. Urobili niečo nepochopiteľné, keď uznali za správne čosi predtým pre nich nepredstaviteľné.

**Otvárajú sa im nové obzory, ktoré ich život urobia novým, nanovo ich postavia na nohy, aby dosiahli netušené horizonty.**

Zažívajú: Boh pôsobí prevrat. Boh môže reagovať.

Vnímajú: **To, čo dáva nášmu životu zmysel, nie sú to morálne hodnoty ani pravidlá zákona. Zmyslom nášho života je sám Boh.** Musíme Ho objaviť uprostred svojho vlastného života.

V Ježišovi je Boh tu – aj v súčasnosti, v našom živote.

Životmi Petra a Pavla sa ako červená niť tiahnu utrpenie a smrť, smrť a zmŕtvychvstanie – znova a znova... až po konečné vzkriesenie.

Obaja museli dospieť k záveru: **Ideál života, ktorý sa páči Bohu, nesmie nahradiť samého Boha.**

Povolanie znamená stať sa slobodným pre vzťah s Bohom, stať sa slobodným pre **život formovaný z priateľstva s Bohom, modlitby k Nemu.**

Nasledovanie Ježiša neznačí žiť tomu, aby som do posledného písmenka naplnil obrady, povinností a prikázania. **Až keď je človek oslobodený, keď počuje Boží hlas osobne pre seba, až vtedy objaví svoje povolanie.**

Nemusí to byť práve dráha duchovného pastiera, nemusí to byť plno úväzková práca v diakonickej či misijnej službe... Je to naša osobná červená niť, ktorú smieme nájsť pre svoj život, ktorá spája naše srdce s Bohom a vedie nás stále bližšie k Nemu.

**Povolaním Pán mieni vzťah lásky k Nemu.** Miluješ ma? – pýtal sa Ježiš Petra.

**Povolanie tiež znamená pripustiť riziká a znášať dôsledky.**  
Súčasťou tejto lásky je aj to, čo musí Peter zažiť:

Staň sa nie moja vôľa, ale Božia vôľa ...

Jej súčasťou je aj Petrovo zlyhanie a obrátenie, obnovené hľadanie vzťahu s Bohom. Pritom cítiť, že nie je opustený, že Pán sa od neho neodťahuje.

**Pre Petra láska k Ježišovi znamenala aj smrť ukrižovaním.** Jeho nasledovanie Ježiša bolo podobné tomu, čo vzal Ježiš na seba. Petra – údajne na jeho vlastnú žiadosť – ukrižovali hlavou nadol, ako výraz úcty k Pánovi Ježišovi, pretože sám seba nepokladal za hodného umrieť rovnakou smrťou ako jeho Pán. „Ak môj Pán zomrel takýmto spôsobom, potom ja nie som hoden...“ Aj v utrpení bolo jeho nasledovanie Krista poznačené veľkou jasnosťou.

**Tí, ktorí nasledujú Ježiša, nachádzajú čoraz väčšiu jasnosť, ktorá im pomáha niesť svoj kríž.**

Súčasťou lásky k Pánovi je to, čo Pavel bolestne prežíva, čo sa mu však stáva nesmiernou silou života: ***„Nežijem už ja,* *ale žije vo mne ale Kristus*“** (Galatským 2, 20). Nie som to ja, kto rozhoduje o tom, čo je pravé a správne.

Pre Pavla, ktorý ako rímsky občan nesmel byť ukrižovaný, prišla smrť sťatím hlavy mečom. No vo všetkom súžení „nestratil hlavu“. **Pretože zostal pevný, nevnímal svoje utrpenie, ba ani smrť ako stratu.** *„Lebo mne žiť je: Kristus a umrieť: zisk“* (Filipským 1, 21).

Červenou niťou jeho života bolo: ***„Žije vo mne Kristus“*** – to vnímal v sebe a cítil sa s Kristom zajedno až do konca. **S Ním – popraveným a vzkrieseným Kristom, sa Pavel cítil v jednote až do konca.**

**Povolanie Pánom je niečo veľmi osobné. Ježiš mieni vás, mňa, teba.** Každý z nás má vo svojom žití veľmi osobnú stopu Boha, ktorú potrebuje nájsť. **Ježiš chce, aby náš život – navzdory všetkým trápeniam – doputoval až do plnosti života**, aby našiel veľmi osobnú novú cestu.

**Ako Petra i Pavla, aj nás Pán zavolal po mene a my môžeme odpovedať. Možno nie takými veľkými skutkami ako Peter a Pavel, ale ochotou spoľahnúť sa na Krista a zapojiť do spolupráce s Ním, do diela, ktoré koná.** Môžeme sa na Neho spoľahnúť s veľkou dôverou, že Pán pripravil veľké veci pre tých, ktorí Ho milujú.

Azda je aj vašou skúsenosťou, že keď je to najťažšie, najneprehľadnejšie, vtedy je Božie volanie, Pánovo oslovenie obzvlášť osobné.

Oplatí sa vo všetkých ťažkostiach a temnotách načúvať tichému Božiemu hlasu. V ňom je ukryté naše povolanie k viere v Krista, k životu s Ním, k službe Jemu i blížnym. Tam sa skrýva červená niť, ktorú nám Boh ponúka. Červená niť pre život, **život, ktorý má hĺbku, život v plnosti, v plnosti Božej lásky a milosti Pánovej prítomnosti** tu a teraz. Amen.

*Použitím myšlienok Moniky Dittman:* **Martin Šefranko, evanjelický a. v. farár**